MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om uønskede stoffer i foderstoffer

1- BAGGRUND

Forslag fremsendt til Europa-Parlamentet og Rådet (dokument KOM(1999) 654 endelig udg. - 1999/0259 (COD)): // 17.12.1999

Udtalelse fra Det Økonomiske og Sociale Udvalg: // 29.3.2000

Parlamentets udtalelse efter førstebehandlingen: // 4.10.2000

Det ændrede forslag fremsendt: // 19.12.2000

Fastlæggelse af den fælles holdning: // 17.9.2001

2- FORMÅLET MED KOMMISSIONENS FORSLAG

I Rådets direktiv 1999/29/EF fastsættes størsteindholdet af uønskede stoffer og produkter i fodermidler og foderstoffer. Fodermidler og foderstoffer, som ikke overholder de fastsatte grænseværdier, må ikke omsættes.

Rådets direktiv 1999/29/EF af 22. april 1999 om uønskede stoffer og produkter i foderstoffer [1] er en retslig konsolidering af det ofte ændrede direktiv 74/63/EØF.

[1] EFT L 115 af 4.5.1999, s. 32.

Ifølge direktiv 1999/29/EF kan fodermidler, som ikke overholder grænseværdierne, anvendes i foderblandinger under forudsætning af, at de grænseværdier, der er fastsat for foderblandinger, overholdes. Endvidere fik medlemsstaterne tilladelse til at afvige fra grænseværdierne, for så vidt angår foder, der anvendes uden yderligere forarbejdning på den bedrift, hvor det blev fremstillet, såfremt dette er nødvendigt grundet særlige lokale forhold og under forudsætning af, at hverken dyrs eller menneskers sundhed bringes i fare.

Med det nuværende forslag ændres Rådets direktiv 1999/29/EF væsentligt ved en ny tekst, som ophæver direktiv 1999/29. Dette forslag blev angivet i arbejdsprogrammet, som blev indsendt til Rådet (landbrug) i juli 1999 og forelagt Europa-Parlamentet for at tackle svaghederne i den eksisterende fællesskabslovgivning for dyrefoder, som blev understreget under dioxinkrisen i 1999.

De vigtigste ændringer, der er indført, kan sammenfattes som følger:

- udvidelse af direktivets anvendelsesområde til at omfatte muligheden for at angive grænseværdier for uønskede stoffer i tilsætningsstoffer til foderstoffer

- sletning af den eksisterende mulighed for fortynding af kontaminerede fodermidler frem for dekontaminering eller destruktion (indførelse af princippet om ikke-fortynding)

- sletning af muligheden for at afvige fra grænseværdierne som følge af lokale forhold

- indførelse af muligheden for fastsættelse af indgrebstærskler, som udløser en undersøgelse for at klarlægge kontamineringskilden (et system for tidlig varsling) og foranstaltninger, der mindsker eller eliminerer kontamineringen (en aktiv fremgangsmåde).

3- BEMÆRKNINGER TIL DEN FÆLLES HOLDNING

Kommissionen godkender alle Rådets ændringer med følgende begrundelser:

1. Anvendelse af udtrykket "uønskede stoffer" frem for "uønskede stoffer og produkter": af definitionen på uønskede stoffer i artikel 2, stk. 1, fremgår det tydeligt, at uønskede produkter dækkes af udtrykket "uønskede stoffer".

2. Anvendelse af udtrykket "materiale bestemt til dyrs ernæring" frem for "produkter bestemt til dyrefoder": i kraft af det foreslåede udtryk undgås eventuelle misforståelser.

3. Indsættelse af en ny betragtning 4 vedrørende sikkerheden ved og beskaffenheden af det vand, som dyrene drikker: det er i høj grad hensigtsmæssigt og nødvendigt, at det vand, dyrene drikker, er sikkert. Kommissionen bebudede allerede i forbindelse med Europa-Parlamentets førstebehandling, at drikkevandet skulle betragtes som foderstof inden for rammerne af direktiv 96/25/EF.

4. Sletning af betragtning 15 i Kommissionens ændrede forslag KOM(2000) 861 om informationssystemet mellem medlemsstaterne såfremt manglende overholdelse konstateres: artiklen samt den tilhørende betragtning er ikke længere nødvendig i direktivet, eftersom informationssystemet er blevet forbedret og udvidet ved Rådets og Europa-Parlamentets direktiv 2001/46/EF af 23. juli om ændring af Rådets direktiv 95/53/EF om principperne for tilrettelæggelse af offentlig kontrol på foderstofområdet og direktiverne 70/524/EØF, 96/25/EF og 1999/29/EF om dyrs ernæring [2].

[2] EFT L 234 af 1.9.2001, s. 55.

5. Artikel 1, stk. 2: ved at henvise til specifikke retsakter i den relevante lovgivning i stedet for at henvise til bestemmelser om relevante emner gøres teksten mere præcis og eventuelle misforståelser undgås.

6. Artikel 2 vedrørende definitioner: definitionen på "parti" og "selskabsdyr" er blevet slettet, eftersom disse udtryk ikke længere anvendes i teksten.

7. Artikel 3, stk. 1: tilføjelsen af "import fra tredjelande med henblik på anvendelse i Fællesskabet" sikrer, at ikke blot omsætning og anvendelse, men også indførsel fra tredjelande til Fællesskabet er omfattet. Udtrykket "sund og sædvanlig handelskvalitet" er blevet præciseret, så det betyder, at materiale bestemt til dyrs ernæring ikke må udgøre nogen fare for menneskers og dyrs sundhed eller for miljøet eller være skadeligt for animalsk produktion, hvis det anvendes korrekt.

8. Artikel 4, stk. 2: bestemmelserne vedrørende indførelsen af begrebet "indgrebstærskel" er blevet præciseret, og der er tilføjet en bestemmelse for at sikre, at alle relevante oplysninger bliver sendt til Kommissionen og de andre medlemsstater.

9. Artikel 8: bestemmelserne i denne artikel er blevet omarbejdet for at gøre dem tydeligere. Desuden er eventuel fastsættelse af kriterier for godkendelse blevet udvidet til at omfatte detoksificeringsprocesser ud over de detoksificerede produkter, og der er indsat yderligere en bestemmelse, som sikrer, at detoksificeringsprocesserne anvendes korrekt, og at de detoksificerede produkter overholder forskrifterne.

10. Sletning af den tidligere artikel 10: se forklaringen under punkt 4.

11. Indføjelse af den nye artikel 10: forudgående høring af relevante videnskabelige udvalg for så vidt angår bestemmelser, der påvirker menneskers eller dyrs sundhed, er en nødvendig og hensigtsmæssig bestemmelse.

12. Artikel 13, stk. 2: bestemmelsen om at returnere kontaminerede produkter, der er fremstillet uden for Det Europæiske Fællesskab, til oprindelseslandet er blevet præciseret.

13. Sletning af bilagets sondring mellem "stoffer", "produkter" og "botaniske urenheder": denne ændring er i tråd med den under punkt 1 foreslåede ændring.

4- KONKLUSION

Kommissionen accepterer Rådets fælles holdning, fordi den er i overensstemmelse med ånden i Kommissionens forslag og i nogle af de ændringsforslag, som Europa-Parlamentet vedtog ved førstebehandlingen.